দ্য চাইল্ড বাইয়ার

দ্য চাইল্ড বাইয়ার (ইংরেজি: The Child Buyer) হলো জন হারসি কর্তৃক রচিত ১৯৬০ সালের একটি উপন্যাস, যা এক রহস্যময় প্রকল্পকে কেন্দ্র করে লেখা হয়েছে। সেই প্রকল্পের প্রধান লক্ষ্য ছিল অতিমানবীয় বুদ্ধিসম্পন্ন মানুষ তৈরি করা। তবে প্রকল্পটির চূড়ান্ত উদ্দেশ্য কখনোই স্পষ্টভাবে প্রকাশ করা হয় না। পুরো উপন্যাসটিই সম্পূর্ণরূপে একটি যুক্তরাষ্ট্রীয় অঙ্গরাজ্যের সিনেটের স্থায়ী কমিটির বৈঠকের কার্যবিবরণীর আকারে বর্ণিত হয়েছে। এতে পোকেতে নামক একটি ছোট শহরে এক রহস্যময় অপরিচিত ব্যক্তির আগমন, তার কর্মকাণ্ড ও তার প্রচেষ্টাকে ঘিরে কাহিনি আবর্তিত হয়েছে। তিনি ব্যারি রাড নামের এক কিশোরকে কিনে নেওয়ার চেষ্টা করেন এবং তার অস্বাভাবিক প্রচেষ্টার ফলে শহরের সামাজিক, নৈতিক ও রাজনৈতিক পরিমণ্ডলে যে প্রতিক্রিয়া ও আলোড়ন সৃষ্টি হয়, তা-ই উপন্যাসের মূল বিষয়বস্তু হিসেবে বর্ণিত হয়েছে।

উপন্যাসটি মূলত স্কুল ব্যবস্থার ব্যাপারে একটি ব্যঙ্গাত্মক চিত্র উপস্থাপন করে; যদিও এটি বুদ্ধিমত্তা, ব্যক্তির ব্যক্তিত্ব পরিমাপের বৈধতা ও মানবিকতা পরিমাপ করার প্রচেষ্টার কার্যকারিতা সম্পর্কেও প্রশ্ন তোলে। উপন্যাসটির প্রধান বিষয় হলো দুর্নীতি; উইসি জোন্স নামের এক অচেনা ব্যক্তি যখন ব্যারিকে কিনতে মরিয়া হয়ে ওঠে, তখন সে লেনদেনে জড়িত সকলকে তার পক্ষে করতে সক্ষম হয়। সে সবাইকে বিভিন্ন সুযোগ-সুবিধার মাধ্যমে প্রভাবিত করে; যেমন: টাকা দেওয়া, সম্মানজনক ডিগ্রি দেওয়া, পদ বা সামাজিক মর্যাদা দেওয়া ইত্যাদি। এমনকি ব্যারি নিজেও প্রভাবিত হয়ে তাকে সম্মতি দেয়। অন্যদিকে ব্যারির সম্ভাব্য রক্ষক ড গোযারকে এক ধরনের হতাশাজনক যুক্তির মাধ্যমে প্রভাবিত করা হয়, যা তাকে জোন্সের সঙ্গে সমঝোতায় যেতে বাধ্য করে।

উপন্যাসটি এমন একটি কল্পিত মানসিক প্রশিক্ষণ প্রক্রিয়ার কথা বর্ণনা করে, যার কোনো বাস্তবতা নেই এবং সম্ভবত এটিকে পৃথিবী ত্যাগ করার উপায় হিসেবে ভাবা হয়েছে। এই কারণে এটিকে কিছুটা বৈজ্ঞানিক কল্পকাহিনীর মতো মনে হলেও প্রকৃতপক্ষে এটি 'দূরকল্প কল্পকাহিনীর' মধ্যে পড়ে।

উপন্যাসটিকে ১৯৬১ সালের "কথাসাহিত্যে জাতীয় গ্রন্থ পুরস্কারের" জন্য সংক্ষিপ্ত তালিকাভুক্ত হয়েছিল। 

 চরিত্রসমূহ 
ব্যারি রাড: দ্য চাইল্ড বাইয়ার উপন্যাসের প্রধান চরিত্রদের একজন। তার বুদ্ধ্যঙ্ক প্রায় ১৮৯ ধরা হয় এবং তার শিক্ষকরা তাকে সামাজিকভাবে বিপজ্জনক ও ব্যতিক্রমধর্মী প্রতিভার অধিকারী হিসেবে বর্ণনা করেন। উপন্যাসের চরিত্রে তাকে শারীরিকভাবে মোটা, কোমরবিহীন ও যৌনতায় অপরিপক্ব হিসেবে দেখানো হয়েছে। তার চরম বুদ্ধিমত্তা ধীরে ধীরে ছোট শহর পেকোতোর মানুষদের নজরে আসে এবং শেষ পর্যন্ত এটি উইসি জোন্সের কানে পৌঁছায়, যিনি ইউনাইটেড লিম্ফোমিলয়েড (সাধারণভাবে ইউ লিমফো) কোম্পানি ও তাদের গোপনীয় সরকারি প্রকল্পের জন্য বারিকে কিনতে বদ্ধপরিকর হয়ে ওঠেন।

উইসি জোন্স: দ্য চাইল্ড বাইয়ার কাহিনীর প্রভাবশালী ও মেধাবী বিরোধী চরিত্র। তিনি নিজের কোম্পানি ইউনাইটেড লিম্ফোমিলয়েডের জন্য শিশু ক্রয় করেন, যা মূলত একটি কুখ্যাত কর্পোরেট সংস্থা এবং মার্কিন যুক্তরাষ্ট্র সরকারের একটি জাতীয় নিরাপত্তা প্রকল্প পরিচালনা করে। জোন্সের বিশেষ ক্ষমতা হলো, প্রতিটি ব্যক্তির মনস্তাত্ত্বিক দুর্বলতা চিহ্নিত করে তাদের দিয়ে নিজের ইচ্ছামতো কাজ করাতে পারা। তিনি মানুষকে উপহার, প্রভাব, মর্যাদা বা ছোটখাট চাহিদা মিটিয়ে তাদের আকাঙ্ক্ষা পূরণ করেন, যার ফলে মানুষেরা তার সাথে যুক্ত হয়ে তাকে সাহায্য করে। এমন দক্ষতার কারণে তিনি নিখুঁত বিক্রেতা হিসেবে পরিচিত।

চার্লস আরাম পার্কোনিয়ান জুনিয়র: যিনি ফ্ল্যাট-টপ নামে পরিচিত। ফ্ল্যাট-টপ একজন প্রতিভাবান কিশোর অপরাধী এবং ব্যারি রাডের সবচেয়ে ভালো ( এবং সম্ভবত একমাত্র) সমবয়সী বন্ধু।

 তথ্যসূত্র 

বিষয়শ্রেণী:শিশুতোষ উপন্যাস
বিষয়শ্রেণী:উপন্যাস
বিষয়শ্রেণী:ইংরেজি উপন্যাস
বিষয়শ্রেণী:১৯৬০-এর দশকের উপন্যাস